Predkladacia správa

Vychádzajúc zo záväzku stanoveného v článku 44 Dohovoru o právach dieťaťa (ďalej ako „dohovor“) publikovaného v Zbierke zákonov SR pod číslom 104/1991 Zb. Slovenská republika ako zmluvná strana uvedeného medzinárodnoprávneho dokumentu predložila v júli 2006 Výboru OSN pre práva dieťaťa (ďalej ako „výbor“) Druhú periodickú správu o implementácii Dohovoru o právach dieťaťa. 

Text Druhej periodickej správy Slovenskej republiky o implementácii Dohovoru o právach dieťaťa bol schválený uznesením vlády SR č. 508 zo dňa 7. júna 2006.

Prerokovanie druhej periodickej správy Slovenskej republiky sa uskutočnilo dňa 22. mája 2007 počas 45. zasadnutia výboru v Ženeve. Slovenskú republiku reprezentovala delegácia vedená Igorom Grexom, generálnym riaditeľom sekcie právnej a konzulárnej Ministerstva zahraničných vecí SR. Ďalšími členmi delegácie boli zástupcovia SM SR pri OSN v Ženeve, Úradu vlády SR, Ministerstva zahraničných vecí SR, Ministerstva práce, sociálnych vecí a rodiny SR, Ministerstva školstva SR, Ministerstva spravodlivosti SR, Ministerstva zdravotníctva SR, Ministerstva vnútra SR a Slovenského národného strediska pre ľudské práva. Ako čestný hosť sa na časti prerokovania správy zúčastnil podpredseda vlády SR pre vedomostnú spoločnosť, európske záležitosti, ľudské práva a menšiny Dušan Čaplovič.

Prerokovanie Druhej periodickej správy Slovenskej republiky o implementácii Dohovoru o právach dieťaťa malo štandardný priebeh. Výbor vysoko ocenil kvalitu predloženej správy ako i dodatočné odpovede Slovenskej republiky a taktiež ocenil otvorený dialóg delegácie SR s výborom. 

	V nadväznosti na prerokovanie druhej periodickej správy prijal výbor dňa 8. júna 2007 záverečné odporúčania, ktoré zahŕňajú súhrn pozitívnych aspektov dosiahnutých Slovenskou republikou v oblasti práv dieťaťa, ako i znepokojenia a odporúčania, ktorým by mala Slovenská republika venovať pozornosť, prípadne ich realizovať. Záverečné odporúčania výboru tvoria prílohu tohto materiálu. 

Predložený návrh uznesenia reaguje na odporúčania výboru a súčasne explicitne určuje Ministerstvo práce, sociálnych vecí a rodiny SR ako rezort zodpovedný za vypracovanie konsolidovanej tretej, štvrtej a piatej periodickej správy Slovenskej republiky o implementácii Dohovoru o právach dieťaťa. 

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.